इस समय इस राष्ट्र में प्रतिदिन ५१००० से अधिक दैनिक शाखाएं लग रही हैं, जिनमें व्यक्ति निर्माण का निरंतर प्रयास किया जाता है, संघ शाखाओं पर आने वाले स्वयंसेवक किसी प्रकार के भय या लालच के वशीभूत हो कर नहीं आते , अपने सीमित साधनों से अपना और परिवार का भरण-पोषण करते हुए, अपना धन एवं समय दे कर संघ का कार्य करते हैं | जहां सामान्य व्यक्ति कोई भी कार्य किसी न किसी लाभ की अपेक्षा से करता है, यहाँ तक कि वैरागी सन्यासी भी अपनी ख्याति और चरण वंदना का लोभ अपने मन में रखते हैं ; वहीं संघ का स्वयमसेवक सभी प्रकार की इक्षाओं को त्याग राष्ट्रोत्थान के लिए समर्पित रहता है | ऐसे देवदुर्लभ कार्यकर्ता एक दिन में नहीं बनते , सतत प्रयास किया जाता है , अपनी ९० वर्ष की इस सतत यात्रा में कई झंझावातों को सहते हुए संघ ने अनगिनत ऐसे हीरे तराश कर इस राष्ट्र की सेवा में समर्पित किये हैं , जिनके निःस्वार्थ समर्पण और त्याग के समक्ष किसी का मस्तक भी स्वतः झुक जाएगा | प्रातः वन्दनीय, एकनाथजी रानाडे जिन्होंने विवेकानंद स्मारक की स्थापना की, सदा शिव गोविन्द कात्रे, जिन्होंने भारतीय कुष्ठ निवारक संघ की स्थापना की, पंडित दीन दयालजी उपद्ध्याय, जिन्होंने अन्त्योदय का विचार राष्ट्र को दिया, नानाजी देशमुख, जिन्होंने चित्रकूट में ऐसा कार्य खडा किया कि आस-पास के ग्रामीण बन्धु स्वावलंबी हो सके, भारतीय मजदूर संघ के प्रणेता दत्तो पंतजी ठेंगणी आदि अनेक ऐसे नगीने ,जिनके कार्य से हम उन्हें जानते हैं ; परन्तु वे मूर्धन्य कार्यकर्ता जिन्होंने इनको तराश कर इस योग्य बनाया ऐसे सैकड़ों समर्पित कार्यकर्ताओं के नाम कौन जानता है | यही संघ की परिपाटी है और यही कार्य पद्धति |